B. Bugár, podpredseda NR SR: (2005-12-13):
Ľ. Navrátilová, poslankyňa: Som sľúbila pánovi kolegovi Přidalovi, že budem hovoriť krátko, tak budem sa snažiť, aby som hovorila krátko, lebo chcem tuná predniesť jednu kratučkú úvahu, či by nebolo lepšie obidve tieto normy vrátiť na prerokovanie do výboru, pretože domnievam sa, že predsa len ide o trošku komplikovanejšie zmeny, ktoré sme tuná prijali, a myslím, že celkove aj pre legitimitu toho vládneho návrhu a pri schvaľovaniach by bolo lepšie, keby sme ho prerokovali vo výbore, inak druhá možnosť je, aby sme o tomto zákone jednoducho prerušili teraz rokovanie a prerokovali ho ďalej v januári, lebo to je podľa mňa ešte lepší priestor na to, aby sme si v kľude porozprávali o tom, ako to má vyzerať. V konečnom dôsledku môžu tuná byť problémy, krajské inšpektoráty práce existujú, čiže nič by sa nestalo, len s tou samotnou akciovou spoločnosťou, ktorá by mala vzniknúť k 1. 1. Ale ponáhľa to? Podľa môjho názoru to neponáhľa. Kľudne môžeme počkať. A myslím si, že dokonca bude lepšie, ak si vyjasníme, čo sa vlastne ušetrilo. Pani ministerka hovorila, že takýmto spôsobom sa ušetria peniaze, ktoré sa dajú použiť napr. na detské domovy. Lenže na druhej strane treba povedať aj B, koľko vyberieme od fyzických a právnických osôb za zdražené správne poplatky, za vydávanie rôznych osvedčení, potvrdení a tak ďalej. Čiže ono to má dve stránky tejto mince. A posledná vec, ktorú chcem povedať. Pani ministerka, ja vás naozaj chcem poprosiť, keby ste sa pozreli, čo sa vlastne deje na tom Národnom inšpektoráte práce a čo robí pán generálny inšpektor Hrabovský. Poznámka na okraj. Ak hlavný inšpektor práce má mať kvalifikáciu v odbore minimálne 5 rokov, tak si myslím, že generálny inšpektor práce by mal byť predovšetkým inšpektorom práce a mal by mať tiež akúsi prax v tomto odbore, pretože takéto politické nominácie potom vedú k tomu, že to vyzerá tak, ako to vyzerá. Mám zápisnicu z porady, ktorá sa uskutočnila 21. a 22. novembra 2005 v Malej Lučivnej. Očakávala by som, že ak sa má stratiť právna subjektivita krajských inšpektorátov, že príde k zníženiu administratívy. A tu naozaj v zápise je napísané, podpísané Gabrielom Hrabovským alebo schválené Gabrielom Hrabovským, že k 1. 1. 2006 dôjde k zmene systemizácie inšpektorátov práce, konkrétne k zníženiu počtu štátnozamestnaneckých miest o deväť, a to troch zamestnancov skončením štátnozamestnaneckého pomeru odvolaním podľa § 40 ods. 2 písm. b) zákona č. 312/2001 Z. z. a šesť miest skončením štátnozamestnaneckého pomeru odvolaním podľa § 40 ods. 2 písm. b) zákona č. 312/2001 Z. z., minimálne 4 osoby z oddelenia bezpečnosti a ochrany zdravia pri práci. Čiže mne sa zdá, že pán Hrabovský postupuje akýmsi strašne divným spôsobom, ktorý je v rozpore so zámermi ministerstva práce a v rozpore so zámermi, ktoré sú uložené alebo položené na papier v týchto zákonoch. Takže by som vás, pani ministerka, chcela poprosiť, aby ste sa tam na to pozreli, čo sa tam vlastne deje a ako súvisí toto prepúšťanie inšpektorov s posilňovaním inšpekcie. Ja tu stále vidím zásadný rozpor. Takže procedurálne navrhujem vrátiť tento zákon na prerokovanie výboru, aspoň zajtra, ak to neprejde, tak potom poprosím prerušiť rozpravu k tomuto bodu na január. Ďakujem.